ไฟแนนเชียลไดเจสต์
บริษัท ไทยบริการอุตสาหกรรมและวิศวกรรม (TIES) แจ้งว่า บริษัทได้รับงานก่อสร้างใหม่ โครงการ New Can Line # 3 Project
9 ต.ค. 2555

TIES คว้างานใหม่ 247 ล้าน
บริษัท ไทยบริการอุตสาหกรรมและวิศวกรรม (TIES) แจ้งว่า บริษัทได้รับงานก่อสร้างใหม่ โครงการ New Can Line # 3 Project เขตประกอบการอุตสาหกรรมเอสไอแอล อ.หนองแค จ.สระบุรี ของบริษัท Thai Beverage Can มูลค่าโครงการ 247.17 ล้านบาท ระยะเวลาการก่อสร้าง 200 วัน ตั้งแต่วันที่ 11 ต.ค. 2555- 30 เม.ย. 2556
SPACK ตั้งทรีนีตี้ให้ความเห็นผู้ถือหุ้น
คณะกรรมการบริษัท เอส.แพ็ค แอนด์ พริ้นท์ (SPACK) มีมติแต่งตั้งบริษัทหลักทรัพย์ ทรีนีตี้ เป็นที่ปรึกษาทางการเงินอิสระในการให้ความเห็นของกิจการเกี่ยวกับคำเสนอซื้อหลักทรัพย์ของ Oji Holding Corporation ต่อผู้ถือหุ้น หลังจาก Oji Holding Corporation ประกาศเจตนาในการเข้าถือหลักทรัพย์เพื่อครอบงำกิจการบริษัทฯ 
ROJANA เพิ่มทุนรับวอร์แรนต์
บริษัท สวนอุตสาหกรรมโรจนะ (ROJNA) แจ้งว่า บริษัทฯ ได้จดทะเบียนเพิ่มทุนชำระแล้วจากเดิม 1,186,559,748 บาท เป็น 1,368,815,643 บาท ที่กรมพัฒนาธุรกิจการค้า กระทรวงพาณิชย์เรียบร้อยแล้ว เมื่อวันที่ 4 ต.ค.ที่ผ่านมา
ทั้งนี้ หุ้นเพิ่มทุนดังกล่าวเกิดจากผู้ถือใบสำคัญแสดงสิทธิที่จะซื้อหุ้นสามัญของบริษัท ครั้งที่ 3 (ROJNA-W3) สามารถใช้สิทธิซื้อหุ้นสามัญครั้งที่ 4 เมื่อวันที่ 28 ก.ย.2555 
โพลีเพล็กซ์อนุมัติลงทุนรวม 2.67 พันล.
คณะกรรมการบริษัท โพลีเพล็กซ์ (PTL) มีมติเมื่อวันที่ 8 ต.ค.2555 อนุมัติการได้มาของบริษัท โพลีเพล็กซ์ ยูโรปา โพลีเอสเตอร์ฟิล์ม ซานายี เว ติคาเรท อาโนนิม ซิเกติ (PE) โดยเข้าถือหุ้น 67% ในบริษัท โพลีเพล็กซ์ เรซิ่น ซานายี เว ติคาเรท (PR) ในประเทศตุรกี จากเดิมซึ่งถือหุ้นโดยบริษัท โพลีเพล็กซ์ (เอเชีย) พีทีอี ลิมิเต็ด (PAPL) 
นอกจากนี้อนุมัติการลงทุนในสายการผลิตเม็ดพลาสติก PET ประเภทขวด ในบริษัท PR ในประเทศตุรกี มูลค่าการลงทุนทั้งหมดคาดว่าประมาณ 80 ล้านเหรียญสหรัฐหรือประมาณ 2,470 ล้านบาท
คณะกรรมการยังได้อนุมัติการลงทุน Offiline Coater ในบริษัท PE ประเทศตุรกี จำนวนเงินลงทุนทั้งหมดคาดว่าประมาณ 5 ล้านยูโรหรือประมาณ 200 ล้านบาท พร้อมกันนี้รับทราบการลาออกจากตำแหน่งกรรมการของนายรันจิต ซิงห์ มีผลตั้งแต่วันที่ 31 ต.ค. 2555 โดยมีมติแต่งตั้งนายมนิตย์ กุปต้า ดำรงตำแหน่งแทน 
เอเซียไฟเบอร์แต่งตั้งประธานคนใหม่
คณะกรรมการบริษัท เอเซียไฟเบอร์ (AFC) มีมติรับการลาออกของนายนำชัย นำชัยศิริ รองประธานกรรมการและกรรมการบริหารและมีมติแต่งตั้ง ดร.ยอดยิ่ง เอื้อวัฒนสกุล เป็นประธานกรรมการและมีนายมงคล มังกรกนก เป็นรองประธานกรรมการ มีผลตั้งแต่วันที่ 8 ต.ค. 2555 เป็นต้นไป